प्रचार-प्रचार आह्‌ली समग्री दा बी दफ्तरी अनुवाद च चेचा थाह्‌र होंदा ऐ। इस च मुट्टे तौरा उप्पर प्रेस-विज्ञाप्तियां, प्रेस-टिप्पनियां ते प्रेस-प्रकाशनियां बगैरा औंदियां न। एह् समग्री अखबारें आस्तै, रेडियो आस्तै, दूरदर्शन आस्तै ते जन-सधारण आस्तै प्रकाशत होंदी ऐ। इसी जारी करने पिच्छै दफ्तरी उद्दैश्श ते होंदा गै ऐ, कन्नै गै, अपने कार्य-कलापें दी जानकारी आम जनता गी बी देना होंदा ऐ। इस करी, एह् समग्री नां ते मती तकनीकी होंदी ऐ ते नां इसदे अनुवाद च इस किस्मै दी लोड़ होंदी ऐ। ऐसे साहित्य दा अनुवाद शाब्दिक दे थाह्‌र भावानुवाद मता होंदा ऐ। पूरा पैराग्राफ पढ़ियै उसदे भाव गी जित्थूं तगर मुमकन होऐ सुतैन्तर रूप दित्ता जंदा ऐ तां जे इसदी भाशा सरल, सुबोध ते स्पश्ट होई सकै। की जे, बनज, सूचना, ज्ञान ते मनोरंजन आदि आस्तै इस्सै चाल्ली दी भाशा चाहिदी होंदी ऐ। अंग्रेज़ी दी वाक़्य-संरचना हिन्दी शा बक्खरी ऐ। केईं बारी अंग्रेज़ी दे वाक्य बड़े लम्मे ते जटल होंदे न। इस करी, हिन्दी च अनुवाद करदे बेल्लै हिन्दी दे सुआतम अनुसार वाक्य लौह्‌के-लौह्‌के ते सरल होने चाहिदे न। लौह्‌के वाक्य अर्थ गी मता स्पश्ट करदे न ते पाठकें गी बी उन्दा अर्थ ग्रैह्‌ण करने च कोई दिक्कत नेईं औंदी। इस चाल्ली दी समग्री च पर्यायवाची शब्द घट्ट-शा-घट्ट बरतोए दे होने चाहिदे न तां भरम पैदा होने दी संभावना नेईं रवै। की जे, शब्दें च इकरूपता रौह्‌ने पर गै अनुवाद दी सफलता निर्भर करदी ऐ।